
SPRENDIMO „DĖL ŠIAULIŲ MIESTO SAVIVALDYBĖS ADMINISTRACIJOS STRUKTŪROS PATVIRTINIMO” PROJEKTO
AIŠKINAMASIS RAŠTAS

2023 m.                         d.
Šiauliai


Sprendimo projekto tikslas – patvirtinti Šiaulių miesto savivaldybės (toliau – Savivaldybės) administracijos struktūrą. 
Pateiktoje Savivaldybės struktūroje (1 priedas) yra numatyta nuo 2024 m. sausio 1 d. įsteigti Žemės valdymo skyrių su 11 pareigybių (1 skyriaus vedėjas, 1 teisininkas ir 9 vyriausieji specialistai).
Lietuvos Respublikos Seimas 2022 m. birželio 30 d. priėmė Lietuvos Respublikos žemės įstatymo Nr. I 446 pakeitimo įstatymą Nr. XIV-1311 ir kitų susijusių palydimųjų įstatymų pakeitimus (toliau – Žemės įstatymo I etapo paketas), kurie įsigalios 2024 m. sausio 1 d. Žemės įstatymo I etapo paketu buvo pritarta žemės valdymo ir naudojimo pertvarkai bei numatyta, kad savivaldybės įgis teisę patikėjimo teise valdyti jų teritorijose esančių miestų ir miestelių valstybinę žemę; teisę šią žemę asmenims nuomoti ir jiems perduoti neatlygintinai naudotis; perims valstybinės žemės patikėtinio – Nacionalinės žemės tarnybos prie Aplinkos ministerijos (toliau – Nacionalinė žemės tarnyba) – teises ir pareigas pagal iki 2023 m. gruodžio 31 d. sudarytas sutartis dėl valstybinės žemės nuomos ar perdavimo neatlygintinai naudotis (panaudos) miestuose ir miesteliuose.
Lietuvos Respublikos Aplinkos ministerija numatė šių funkcijų vykdymui Šiaulių miesto savivaldybei iš Nacionalinės žemės tarnybos perduoti šešis vyriausiųjų specialistų etatus bei skirti valstybės biudžeto lėšas jų darbo užmokesčiui. 
Pateiktoje Savivaldybės struktūroje (2 priedas) yra numatyta nuo 2024 m. vasario 19 d. vietoje buvusio Architektūros, urbanistikos ir paveldosaugos skyriaus su 17 pareigybių (1 skyriaus vedėjas, 1 patarėjas ir 15 vyriausiųjų specialistų) įsteigti 2 naujus skyrius: Architektūros skyrių su 5 pareigybėmis (1 skyriaus vedėjas ir 4 vyriausieji specialistai) ir Miesto plėtros skyrių su 9 pareigybėmis (1 skyriaus vedėjas ir 8 vyriausieji specialistai). 
Savivaldybės struktūros keitimas Architektūros, urbanistikos ir paveldosaugos skyrių pertvarkant į Architektūros skyrių ir Miesto plėtros skyrių, atliekamas siekiant optimaliai perskirstyti skyriaus vykdomas funkcijas, kad būtų kuo efektyviau ir savalaikiai įgyvendinami pavesti uždaviniai.

Savivaldybės struktūra patvirtinta Savivaldybės tarybos 2023 m. spalio 5 d. sprendimu Nr. T-408 „Dėl Šiaulių miesto savivaldybės administracijos struktūros patvirtinimo“.

Savivaldybės administracijoje nuo 2023 m. sausio 1 d. steigiamas Žemės valdymo skyrius. Į Žemės valdymo skyriaus sudėtį įeis: 6 pareigybės, perkeltos iš Nacionalinės žemės tarnybos, iš kurių numatomos 4 vyriausiųjų specialistų, 1 vedėjo ir 1 teisininko pareigybės. Vedėjo ir teisininko pareigybių finansavimui galimai bus reikalingas Šiaulių miesto savivaldybės prisidėjimas. 2 su žemėtvarka susijusios pareigybės bus perkeltos į Žemės valdymo skyrių iš Architektūros, urbanistikos ir paveldosaugos skyriaus, 2 – iš Strateginio planavimo ir finansų skyriaus, 1 – iš Turto valdymo skyriaus.
Savivaldybės administracijoje nuo 2023 m. vasario 19 d. vietoje buvusio Architektūros, urbanistikos ir paveldosaugos skyriaus steigiami 2 nauji skyriai: Architektūros skyrius ir Miesto plėtros skyrius. Į Architektūros skyrių iš buvusio Architektūros, urbanistikos ir paveldosaugos skyriaus bus perkeltos 5 pareigybės (1 skyriaus vedėjas ir 4 vyriausieji specialistai), į Miesto plėtros skyrių - 9 pareigybės (1 skyriaus vedėjas ir 8 vyriausieji specialistai).
Pripažįstamas netekusiu galios Šiaulių miesto savivaldybės tarybos 2023 m. spalio 5 d. sprendimas Nr. T-408 „Dėl Šiaulių miesto savivaldybės administracijos struktūros patvirtinimo“.

Teigiamos pasekmės – įsteigus Žemės valdymo skyrių, bus įgyvendintos Lietuvos Respublikos žemės įstatymo įstatymų nuostatos – Šiaulių miesto savivaldybė teisiniu ir administraciniu požiūriu bus pasirengusi kokybiškai priimti Nacionalinės žemės tarnybos perduodamų funkcijų dalį, laikantis įstatymuose įtvirtintų srities teisinio reguliavimo nuostatų.
Pertvarkius Architektūros, urbanistikos ir paveldosaugos skyrių į 2 atskirus skyrius - Arcitektūros skyrių ir Miesto plėtros skyrių, bus užtikrinamas efektyvus ir savalaikis pavestų uždavinių įgyvendinimas ir optimizuotas priskirtų funkcijų vykdymas.
Neigiamos pasekmės – nenumatoma.

Priėmus sprendimą pripažįstamas netekusiu galios Savivaldybės tarybos 2023 m. spalio 5 d. sprendimas Nr. T-408 „Dėl Šiaulių miesto savivaldybės administracijos struktūros patvirtinimo“.

Pertvarkant Savivaldybės struktūrą, reikės parengti ir Savivaldybės administracijos direktoriaus įsakymu patvirtinti Šiaulių miesto savivaldybės administracijos karjeros valstybės tarnautojų sąrašą, parengti Žemės valdymo skyriaus, Architektūros skyriaus ir Miesto plėtros skyriaus nuostatus, išvardintų skyrių vedėjų, teisininko ir vyriausiųjų specialistų pareigybių aprašymus, perkelti darbuotojus į naujai įsteigtus skyrius.

Sprendimui įsteigti Žemės valdymo skyrių įgyvendinti reikės papildomų biudžeto lėšų, nes valstybės biudžeto lėšų bus skiriama šešioms iš Nacionalinės žemės tarnybos perkeliamoms vyriausiųjų specialistų pareigybėms, tačiau perduotoms funkcijoms vykdyti įsteigiant atskirą Žemės valdymo skyrių bus steigiamos 1 skyriaus vedėjo, 1 teisininko (vyriausiojo specialisto) ir 4 vyriausiųjų specialistų pareigybės (dar 6 vyriausiųjų specialistų pareigybės bus perkeltos iš kitų Šiaulių miesto savivaldybės administracijos skyrių). 
Kadangi neturime informacijos, kokius pareiginės algos koeficientus turės iš Nacionalinės žemės tarnybos perkeliami specialistai, teikiame apytikslį Šiaulių miesto savivaldybės biudžeto lėšų poreikį. Šiaulių miesto savivaldybės administracijoje skyriaus vedėjo vidutinis darbo užmokesčio koeficientas 14,35 (2669,10 Eur), vidutinis priedas už tarnybos stažą 19 proc. – 507,13 Eur, bendra suma – 3176,23 Eur, vyriausiojo specialisto vidutinis darbo užmokesčio koeficientas 10,23 (1902,78 Eur), vidutinis priedas už tarnybos stažą 10 proc. – 190,28 Eur, bendra suma – 2093,06 Eur. Skyriaus vedėjo ir vyriausiojo specialisto darbo užmokesčių skirtumas – 1083,17 Eur, „Sodrai“ 1,45 proc. – 15,71 Eur, bendra suma su „Sodra“ – 1098,88 Eur per mėnesį, 13186,56 Eur per metus.
Sprendimui buvusį Architektūros, urbanistikos ir paveldosaugos skyrių pertvarkyti į Architektūros skyrių ir Miesto plėtros skyrių, perkeliant į juos darbuotojus iš Architektūros, urbanistikos ir paveldosaugos skyriaus, papildomų biudžeto lėšų nereikės.
Sprendimo projekto antikorupcinis vertinimas.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su viena iš sričių, išvardytų Šiaulių miesto savivaldybės teisės aktų ar jų projektų antikorupcinio vertinimo metodikoje.
Sprendimo projektą parengė Savivaldybės administracijos Personalo skyrius. Tiesioginė rengėja – Rasa Vasauskienė, Personalo skyriaus vyriausioji specialistė , tel. (8 41) 59 62 05. Projekto iniciatorius – Personalo skyrius.
Numatomo teisinio reguliavimo poveikio vertinimo rezultatai. Numatomo teisinio  reguliavimo poveikio vertinimas neatliktinas, nes sprendimo projektu nėra numatoma reguliuoti iki tol nereglamentuotus santykius ar iš esmės keisti teisinį reguliavimą.

